Document ID: 32007D0431

RÅDETS BESLUTNING
af 7. juni 2007
om bemyndigelse af medlemsstaterne til i Det Europæiske Fællesskabs interesse at ratificere Den Internationale Arbejdsorganisations 2006-konvention om søfarendes arbejdsstandarder
(2007/431/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 42, sammenholdt med artikel 300, stk. 2, første afsnit, første punktum, og artikel 300, stk. 3, første afsnit,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Den Internationale Arbejdsorganisations (i det følgende benævnt »ILO«) 2006-konvention om søfarendes arbejdsstandarder (i det følgende benævnt »konventionen«) blev vedtaget den 7. februar 2006 på søfartsdelen af ILO’s internationale arbejdskonference, der blev afholdt i Genève.
(2)
Konventionen er et væsentligt bidrag til skibsfartssektoren på internationalt plan, fordi den fremmer rimelige leve- og arbejdsvilkår for søfarende og mere lige konkurrencevilkår for operatører og skibsredere, og bestemmelserne heri bør derfor hurtigst muligt finde anvendelse.
(3)
Konventionen danner med sine minimumskrav til arbejdsstandarder grundlag for en international kodeks for søfarendes arbejdsstandarder.
(4)
Fællesskabet tilstræber at skabe lige konkurrencevilkår i søfartsindustrien.
(5)
I artikel 19, stk. 8, i ILO’s statut anføres det, at »i intet tilfælde skal konferencens vedtagelse af en konvention eller henstilling eller en medlemsstats ratifikation af en konvention kunne berøre love, kendelser, sædvane eller overenskomster, som tilsikrer de pågældende arbejdere gunstigere vilkår end konventionen eller henstillingen«.
(6)
Nogle af konventionens bestemmelser hører under Fællesskabets enekompetence med hensyn til koordinering af sociale sikringsordninger.
(7)
Fællesskabet kan ikke ratificere konventionen, da alene stater kan være part i denne.
(8)
Rådet bør derfor bemyndige medlemsstaterne, der er bundet af fællesskabsreglerne vedrørende koordinering af sociale sikringsordninger på grundlag af traktatens artikel 42, til at ratificere konventionen i Fællesskabets interesse på de i denne beslutning fastlagte betingelser -
VEDTAGET FØLGENDE BESLUTNING:
Artikel 1
Medlemsstaterne bemyndiges herved til at ratificere de dele af ILO’s 2006-konvention om søfarendes arbejdsstandarder, vedtaget den 7. februar 2006, som henhører under Fællesskabets kompetence.
Artikel 2
Medlemsstaterne bør tilstræbe at træffe de nødvendige foranstaltninger til at deponere deres ratifikationsinstrumenter vedrørende konventionen hos generaldirektøren for Det Internationale Arbejdsbureau hurtigst muligt og helst inden den 31. december 2010. Rådet vil drøfte fremskridtene med hensyn til ratificeringen inden januar 2010.
Artikel 3
Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.
Udfærdiget i Luxembourg, den 7. juni 2007.

Labels: 5
8
13
9
18